นายกรัฐมนตรี พอใจบทสรุปการประชุมสุดยอดอาเซียน-สหรัฐฯ สมัยพิเศษ พร้อมสานต่อความร่วมมือทุกมิติ
วันที่ 2 ของการประชุมสุดยอดอาเซียน-สหรัฐฯ สมัยพิเศษ ครั้งที่ 2 ณ กรุงวอชิงตัน สหรัฐฯ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ปฏิบัติภารกิจพบหารือคณะนักธุรกิจ สภาธุรกิจสหรัฐฯ-อาเซียน และหอการค้าสหรัฐฯ รวมถึงร่วมงานเลี้ยงอาหารกลางวันที่นางคามาลา เดวี แฮร์ริส รองประธานาธิบดีสหรัฐฯ เป็นเจ้าภาพแก่ผู้นำอาเซียน พร้อมหารือถึงความร่วมมือด้านสาธารณสุขและการฟื้นตัวจากการแพร่ระบาดของโรคโควิด-19 และความร่วมมือทางทะเล จากนั้นเข้าร่วมการหารือประเด็นการเปลี่ยนแปลงสภาพภูมิอากาศ การเปลี่ยนผ่านสู่พลังงานสะอาดและโครงสร้างพื้นฐานที่ยั่งยืน กับผู้นำระดับสูงของสหรัฐฯ และภารกิจคือ การประชุมหารือระหว่างผู้นำอาเซียนกับประธานาธิบดีสหรัฐฯ ในประเด็นภูมิภาคและระหว่างประเทศนายกรัฐมนตรี กล่าวแสดงความพอใจต่อการเดินทางเข้าร่วม เนื่องจากได้มีโอกาสพบปะหารือกับนายโจ ไบเดน ประธานาธิบดีสหรัฐฯ ผู้นำระดับสูงของสหรัฐฯ และภาคธุรกิจสหรัฐฯ ซึ่งจะเป็นพลังสำคัญในการมีการแลกปลี่ยนความร่วมมือหลากหลายด้าน ครอบคลุมทั้งความมั่นคง เศรษฐกิจ การค้า การลงทุน ตลอดจนประเด็นการเปลี่ยนแปลงสภาพอากาศ พลังงานเทคโนโลยีสะอาด การรับมือการแพร่ระบาดโควิด-19 ซึ่งช่วยขับเคลื่อนฟื้นฟูการเจริญเติบโตของภูมิภาคโอกาสนี้นายกรัฐมนตรีได้เชิญชวนให้นักธุรกิจมาร่วมลงทุนในไทย เพื่อให้เกิดการกระจายตัวของห่วงโซ่อุปทาน โดยเฉพาะโครงสร้างพื้นฐาน พร้อมเชิญผู้นำสหรัฐฯและผู้นำชาติอาเซียน เข้าร่วมการประชุมเอเปคที่ไทยเป็นเจ้าภาพในเดือนพฤศจิกายน 2565 นี้ ซึ่งส่วนใหญ่ให้การตอบรับ แต่ต้องรอการยืนยันอย่างเป็นทางการอีกครั้ง